Oskar Stav

Karl Oskar O. Stav (født 30. januar 1892, død 29. juli 1982) var en norsk fagforeningsmann, politiker (AP/NKP) og redaktør. 

Han arbeidet som maskinsnekker, og ble fagorganisert alt i 1906. Senere var han i fire år formann i Høvleriarbeidernes forening i Oslo, og satt i styret for samorganisasjonen i byen i årene 1932–1935.

Han sluttet seg til Arbeiderpartiet i 1911, og var fra 1921–1923 lønnet sekretær i AP i Akershus. Han ble medlem av NKP etter partisplittelsen i 1923, og tok da over som redaktør av Follo Arbeiderblad, en av de 11 arbeideravisene som fulgte partiet.Side 86. Einhart Lorenz: NKPs presse i 1920-årene, Tidsskrift for arbeiderbevegelsens historie 1/1979, Pax, Oslo ISBN 82-530-0957-7 Redaktørkarrieren ble imidlertid kort. Han satt bare fram til januar 1924, og forlot samme året NKP. Han var deretter partiløs fram til 1931, da han igjen gikk inn inn i AP.Stav, Oscar, Bind VI, Arbeidernes leksikon, Arbeidermagasinets forlag, Oslo (1936)

Under andre verdenskrig var Stav involvert i illegalt arbeid, og i 1942 ble han arrestert av tyskerne for utgivelse av illegal aviser. Han satt først på Grini, før han i 1943 ble overført til Sachsenhausen der han satt resten av krigen.

Etter krigen var Stav bosatt i Oslo, der han blant annet var formann i hovedkomiteen for Fredens Forkjempere i Norge. Fra 1955 var han i mange år bosatt i Telemark, og senere på Jevnaker.

 Referanser 
Omtale i forbindelse med åttifemårsdagen. Arbeiderbladet, 29. januar 1977.

Kategori:NKP-politikere i Akershus
Kategori:Ap-politikere i Akershus
Kategori:Norske redaktører
Kategori:Norske fagforeningspersoner
Kategori:Norske konsentrasjonsleirfanger under andre verdenskrig